Nang Bakisah: Amang BBKyai Anumirta
KADA cuma tantara haja pang nang kawa baulihi pangkat anumirta. Di Banjar gin ada kyai anumirta. Suanang Yadi wan Jamboel Hangit, cuntuhnya. Mun zuhirnya kada pang dikanal ‘alim wan wara'. Kada jua hidin badua ngini sugih, sampai baisian pasantrin. Buhannya nang badua ngini hanya guru-guru nang maajar di sakulahan agama Islam. Jar urang wahini Madrasah Diniyyah.
Jamboel Hangit kapala sakulahannya madrasah, Sunang Yadi wali kalas II. Saban baisukan Suanang Yadi tulak ka pasar wan sapida buruk hidin, mambuncing unggukan kain murahan. Sabagian basar salawar nang dijual salawar saparampat nang pada partangahan tahun 1970-an biasa dijual seribu-tiga.
Tagal mun masuk waktu dhuhur, kada paduli hidin, sudah payu kah, kada kah, Suanang Yadi bulik. Sumbahyang. Jam dua siang hanyar am tulak ka Madrasah. Dua pal matan rumah di Banua Balah. Kaitu kagiatan rutin hidin saban hari. Kada sakali pun Suanang Yadi mangkir maajar, kacuali udzur syar’i. Malahan mun ada guru lain nang kada turun, Suanang Yadi sigap manggantiakan maajar supaya kalas kada kusung dari palajaran.
Kada jarang hidin maajar dua-talu kalas sakaligus wan mata palajaran nang babida-bida. Maka, mun sakali-dua tarjadi “kacalakaan” dalam maajar, ya lumrah haja.
“Ulil-amri!” Suanang Yadi mambari sual imla’, suatu kali, lalu bakaliling mamariksa tulisan buhan murid. “Bujur… ya… bagus… bujur… pintar buhan kam Nang ai….”
Tagal kagambiraan hidin baubah jadi hiran, marga kadada saikung murid nang salah manulis, “… Sudah pintar sanyaan buhanmu…?” jar hidin. Tahinip hidin satumat, limbahnya, “…Aiii? Ngini kalas barapa?” jar hidin. “Ampat, Pa ai!” “Ooo… kukira Satu-Be… Tarih! Tarih! Mana kitab Tarih?” jar hidin bahancap mamindah mata palajaran nang sabujurnya.
Lain lagi kisah Jamboel Hangit. Hidin kapala sakulahnya, salajur jua maurusi panti asuhan. Wadah kananakan nang kada bauma-kada ba-abah, supaya lancar mangaji. Maski saban hari ada haja urang mati atau manakiban, maajar di Madrasah jadi wadhifah utama Jamboel Hangit. Gadung Madrasah di kampung Pandidikan, di higa bibir hutan, kada jauh pada wadah palilangan iwak banyu hambar.
Pas waktu istirohat, murid-murid Jamboel bamainan di sakitar wadah palilangan nitu. Marga asyik, mudil sudah jadi kabiasaan, buhan murid lalai mandangar bil masuk, walau dicatuk sing nyaringan. Lalu haja, inya bakaliling manyusuri wadah palilangan, mancari murid nang masih bakaliaran, lalu manyuruh buhannya masuk kalas. “Keluarkan buku!” ujar Jamboel Hangit, limbah sanyaan kananakan duduk di bangku. Tagal ada saikung nang dlungap-dlungup kada mangaluarakan buku. “Mana buku kam, Nak?” Jamboel Hangit managur.
“Kada mambawa, Pa ai…” jar kananak nitu. “Sakulah kada mambawa buku lah?!” jar Jamboel Hangit. “Ulun kada sakolah di sini, Pa ai…” “Aiii? Ikam bahapa umpatan duduk disitu?” “Pian kalu tadi manarik tangan ulun supaya masuk ka kalas ni…?” jar kananak nitu.
Limbah Suanang Yadi wan Jamboel Hangit maninggal, hanyar am urang kampung maitihi hidin badua. Banyak murid hidin badua nang sudah menjadi kyai, maasuh pasantrin dan mangalula madarasah-madrasah surang. Kyai Suanang Yadi wan Kyai Jamboel Hangit, kyai anumerta.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn